Title: พระราชกฤษฎีกาเปลี่ยนแปลงเขตอำนาจศาลจังหวัดไชยา พ.ศ. 2553

พระราชกฤษฎีกา

พระราชกฤษฎีกา
เปลี่ยนแปลงเขตอำนาจศาลจังหวัดไชยา
พ.ศ.
๒๕๕๓

ภูมิพลอดุลยเดช
ป.ร.
ให้ไว้
ณ วันที่ ๑๙ พฤศจิกายน พ.ศ. ๒๕๕๓
เป็นปีที่
๖๕ ในรัชกาลปัจจุบัน
พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรเปลี่ยนแปลงเขตอำนาจศาลจังหวัดไชยา

อาศัยอำนาจตามความในมาตรา ๑๘๗
ของรัฐธรรมนูญแห่งราชอาณาจักรไทย และมาตรา ๑๖ วรรคหนึ่ง แห่งพระธรรมนูญศาลยุติธรรม
ซึ่งแก้ไขเพิ่มเติมโดยพระราชบัญญัติแก้ไขเพิ่มเติม พระธรรมนูญศาลยุติธรรม พ.ศ.
๒๕๕๐ จึงทรงพระกรุณาโปรดเกล้า ฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑  พระราชกฤษฎีกานี้เรียกว่า พระราชกฤษฎีกาเปลี่ยนแปลงเขตอำนาจศาลจังหวัดไชยา
พ.ศ. ๒๕๕๓

มาตรา ๒[๑] 
พระราชกฤษฎีกานี้ให้ใช้บังคับเมื่อพ้นกำหนดสามสิบวันนับแต่วันประกาศในราชกิจจานุเบกษาเป็นต้นไป

มาตรา ๓  ให้ศาลจังหวัดไชยามีเขตตลอดท้องที่อำเภอไชยา
อำเภอท่าฉาง อำเภอท่าชนะและอำเภอวิภาวดี จังหวัดสุราษฎร์ธานี

มาตรา ๔ 
บรรดาคดีของท้องที่อำเภอวิภาวดีซึ่งค้างพิจารณาอยู่ในศาลจังหวัดสุราษฎร์ธานี
หรือศาลแขวงสุราษฎร์ธานีในวันที่พระราชกฤษฎีกานี้ใช้บังคับ
ให้คงพิจารณาพิพากษาต่อไปในศาลจังหวัดสุราษฎร์ธานีหรือศาลแขวงสุราษฎร์ธานี
แล้วแต่กรณี
บรรดาคดีของท้องที่ตามที่กำหนดไว้ในวรรคหนึ่งซึ่งอยู่ระหว่างที่ศาลจังหวัดสุราษฎร์ธานีหรือศาลแขวงสุราษฎร์ธานีมีคำสั่งให้ผัดฟ้องหรือให้ขังผู้ต้องหาไว้ระหว่างสอบสวน
แล้วแต่กรณี ในวันที่พระราชกฤษฎีกานี้ใช้บังคับ
ให้ศาลจังหวัดสุราษฎร์ธานีหรือศาลแขวงสุราษฎร์ธานีมีอำนาจพิจารณาเกี่ยวกับการผัดฟ้องหรือขังระหว่างสอบสวนนั้นต่อไป

มาตรา ๕ 
ให้ประธานศาลฎีการักษาการตามพระราชกฤษฎีกานี้

ผู้รับสนองพระบรมราชโองการ
อภิสิทธิ์  เวชชาชีวะ
นายกรัฐมนตรี

หมายเหตุ
:- เหตุผลในการประกาศใช้พระราชกฤษฎีกาฉบับนี้ คือ
เนื่องจากได้มีการยกฐานะกิ่งอำเภอวิภาวดี อำเภอคีรีรัฐนิคม จังหวัดสุราษฎร์ธานี
ขึ้นเป็นอำเภอวิภาวดี
ประกอบกับประชาชนในท้องที่อำเภอวิภาวดีผู้มีอรรถคดีและผู้เกี่ยวข้องจะได้รับความสะดวกและรวดเร็วในการเดินทางไปติดต่อกับศาลจังหวัดไชยาและได้มีการเปลี่ยนแปลงเขตท้องที่อำเภอไชยา
โดยมีการยกฐานะกิ่งอำเภอท่าชนะ อำเภอไชยา ขึ้นเป็นอำเภอท่าชนะ
สมควรเปลี่ยนแปลงเขตอำนาจของศาลจังหวัดไชยาเพื่อให้ประชาชนได้รับความสะดวกในการพิจารณาพิพากษาคดีและเพื่อให้สอดคล้องกับการเปลี่ยนแปลงเขตท้องที่ดังกล่าว  จึงจำเป็นต้องตราพระราชกฤษฎีกานี้

ปริยานุช/ผู้จัดทำ
๓๐
พฤศจิกายน ๒๕๕๓

ณัฐวดี/ตรวจ
๓๐
พฤศจิกายน ๒๕๕๓
วิภา/ผู้จัดทำ
๑
ธันวาคม ๒๕๕๓

[๑] ราชกิจจานุเบกษา
เล่ม ๑๒๗/ตอนที่ ๗๓ ก/หน้า ๑/๒๕ พฤศจิกายน ๒๕๕๓